Rybník (okres Levice)

Rybník je obec na Slovensku v okrese Levice.

 Polohopis 
Leží na prelome juhozápadného okraja Štiavnických vrchov a nivy Hrona, v blízkosti výrazného útvaru nazývaného Slovenská Brána.

 Dejiny 
Prvá písomná zmienka spomína obec pod názvom Scelleus v roku 1075. Z roku 1720 pochádza pečať s vinohradníckym motívom. V roku 1781 získala obec výsadu zemepánského mestečka - jarmočné právo.

 Kultúra a zaujímavosti 
 Pamiatky 
 Rímskokatolícky kostol Najsvätejšej Trojice, jednoloďová klasicistická stavba so segmentovým ukončením presbytéria a vežou tvoriacou súčasť jej hmoty z rokov 1767-1771. Stojí na mieste staršej gotickej stavby. Interiér je zaklenutý pruskou klenbou. Nachádza sa tu mramorový rokokový oltár z roku 1805. Oltárny obraz je dielom Eduarda Töröka z Vacova z roku 1890. Bočné oltáre sú neskorobarokové z roku 1772. Z tohto obdobia pochádza aj krstiteľnica. Kazateľnica je rokoková. Organ je jednomanuálový od firmy Rieger Krnov z roku 1927. Kostol má hladké fasády, okná sú segmentovo ukončené. Veža je členená pilastrami, ukončená je terčíkovou rímsou s hodinami a ihlancovou helmicou. Hodiny sú z roku 1928, pochádzajú od známeho hodinárskeho majstra Massányho z Nitry.

 Kaštieľ, dvojpodlažná bloková stavba s valbovou strechou z roku 1750. Kaštieľ začiatkom 19. storočia slúžil ako letohrádok banskobystrických biskupov. V 20. storočí bola v ňom umiestnená základná škola, ktorú neskôr nahradil Štátny okresný archív. Kaštieľ má jednoduché fasády, okná sú lemované šambránami. 

 Kaplnka sv. Urbana, baroková stavba z rokov 1707-1717. Nachádza sa medzi vinicami. Obnovovaná bola v roku 1999.
 Kaplnka sv. Jozefa, neskoroklasicistická stavba z rokov 1855-1856. V interiéri sa nachádza baroková socha Panny Márie. Obnovená bola z iniciatívy Štefana Moyzesa. 

 Turistika 
Zaujímavosťou v obci je vyvierajúci termálny prameň Teplica, ktorý potom pokračuje ako v zime nezamŕzajúci vodný tok Teplička.

V katastrálnom území obce sa nachádzajú dve významné lokality. Jednou z nich je Kusá Hora, ktorá je súčasťou jedinečného geomorfologického útvaru Slovenskej brány zjazvenej kameňolomom, ktorý sa lokálne nazýva Galiba. Druhou lokalitou je andezitový masív Krivín, ktorý bol v r. 1999  vyhlásený za štátnu prírodnú rezerváciu. Staršie osídlenie lokality dokladá hradisko a popolnicové pole z doby halštatskej, ďalej sídlisko z doby veľkomoravskej.

 Kultúra 
Z etnografického hľadiska je obec zaujímavá typickým odevom - tekovský kroj a typickými zvykmi, ktoré patria do tekovského regiónu. Používaním mäkkého typu stredoslovenského nárečia patrí tiež medzi tzv. čilejkárske obce. Výraz "čilej"' znamená "teraz".

V časti Prieložky sa v 60-tych i 70-tych rokoch minulého storočia konali každoročne významné terénne motocyklové preteky. Tieto preteky mali významný celoštátny kredit, nakoľko sa na nich zúčastňovali významní jazdci z Česka i Slovenska, taktiež i zo zahraničia. V súčasnosti opäť funguje aj Automotoklub Rybník, ktorí obnovil svoju činnosť po takmer dvoch desaťročiach. Hlavným cieľom činnosti AMK Rybník je opätovné usporiadanie pretekov na trati na Prieložkách. V súčasnosti prebieha tvorba motokrosovej trate aj s obnovenými pasážami legendárnej trate, na ktorej sa pôvodne jazdievalo. Trať bude mať dĺžku vyše 1 800 m a bude splnať najprísnejšie kritériá motocyklovej federácie.

 Osobnosti obce 
 Rodáci 
 Benedikt Szőllősi (* 1609 – † 1656), jezuita, básnik a zostavovateľ, autor prvého katolíckeho spevníka Cantus Catholici
 Jozef Ižold (* 30. január 1964 – † 20. máj 2020), provinciál Saleziánov dona Bosca
 ThDr. Ignác Havran (* 25. január 1913 – † 8. november 1984)  bol katolíckym kňazom (dekan, kanonik) a profesorom na Rím. Kat. CMBF v Bratislave

 Literatúra 
Viktor Kiš: Rybník, 2005, Vydavateľstvo KT s.r.o., Komárno, ISBN 80-8056-500-7

 Referencie 

 Iné projekty 

 Externé odkazy 



Kategória:Obce okresu Levice